**Umhvørvismálaráðið**

|  |  |
| --- | --- |
| Dagfesting:  | Skrivið her |
| Mál nr.: | 24/18592 |
| Málsviðgjørt: | TS |
| Ummælistíð: | 15.10.2024 -15.11.2024 |
| Eftirkannað: | Lógartænastandagfestir  |

**Uppskot til**

**Løgtingslóg um broyting í løgtingslóg um barsilsskipan (Barsilslógin)**

(Barsil til foreldur at fleirburum, fleiri vikur í barsil til ættleiðingarforeldur, leingja barsilin, tá ið barn verður innlagt, javning av hámarkinum fyri barsilspening og barsil til umsøkjarar við fyribils staðsettum barni)

**§ 1**

Í løgtingslóg nr. 48 frá 3. apríl 2001 um barsilsskipan (Barsilslógin), sum seinast broytt við løgtingslóg nr. 43 frá 16. mai 2024, verða gjørdar hesar broytingar:

1. Yvirskriftin yvir § 2 verður orðað soleiðis:

*“Ættleiðing og fyribils staðseting”*

1. Í § 2, stk. 3, 2. pkt. verður “4 vikur” broytt til “8 vikur”.
2. Aftaná § 2 verður sett:
**“§ 2 a.** Løntakarar, ið fáa barn fyribils staðsett sbrt. § 39 a í løgtingslóg um ættleiðing hava rætt til barsilsfarloyvi eftir somu fortreytum sum foreldur, ið ættleiða barn hava rætt til sbrt. § 2.
*Stk. 2.* Gevur familjufyrisitingin umsøkjara loyvi til ættleiðing, fær viðkomandi rætt til barsilsfarloyvi eftir § 2.”
3. Í § 3, stk. 2 verður “§ 1, stk. 5” broytt til “§ 1, stk. 6”.
4. Aftaná § 3 verður sett:

*“Barsilsfarloyvi í serligum førum*

**§ 3 a.** Um barnið verður innlagt á sjúkrahús innan tær fyrstu 50 vikurnar eftir barnsburð ella tær fyrstu 54 vikurnar eftir ættleiðing, kann barsilsfarloyvið, eftir umsókn leingjast við tí dagatalinum, sum barnið er innlagt.

*Stk. 2.* Barsilsfarloyvið kann ikki leingjast í styttri tíðarskeið enn 2 vikur.
*Stk.* *3.* Barsilsfarloyvið kann í mesta lagi leingjast í 3 mánaðir tilsamans.

**§ 3 b.** Foreldur, ið fáa 2 ella fleiri børn undir sama barnsburði, hava rætt til barsilsfarloyvi í 14 vikur afturat hvør sær. Vikurnar kunnu nýtast samstundis.

*Stk. 2.* Foreldrini kunnu velja at lata ein part ella allar sínar 14 vikur til hitt foreldrið

*Stk. 3.* Barsilsfarloyvið eftir stk. 1 skal haldast innan 52 vikur eftir barnsburð.

*Stk. 4.* Um móðir ella faðir ella sammóðir er einsamøll/einsamallur við børnunum, kann viðkomandi eftir umsókn lata einum umsorganarpersóni ein part ella allar 28 vikurnar av barsilsfarloyvi.

**§ 3 c.** Foreldur, sum ættleiða 2 ella fleiri børn, sum eru fødd undir sama barnsburði, hava rætt til barsilsfarloyvi í 14 vikur afturat hvør sær. Vikurnar kunnu nýtast samstundis.

*Stk. 2.* Foreldrini kunnu velja at lata ein part ella allar sínar 14 vikur til hitt foreldrið

*Stk. 3.* Barsilsfarloyvið eftir stk. 1 skal haldast innan 56 vikur eftir, at tey hava fingið barnið.

*Stk. 4.* Um móðir ella faðir er einsamøll/einsamallur við børnunum, kann viðkomandi eftir umsókn lata einum umsorganarpersóni ein part ella allar 28 vikurnar av barsilsfarloyvi.”

1. § 9, stk. 6 verður orðað soleiðis:
“*Stk. 6.* Fáa foreldrini 2 ella fleiri børn undir sama barnsburði verða 28 vikur lagdar afturat teimum 4 vikunum, ið foreldrini hava rætt til sbrt. § 1, stk. 4.”
2. Í § 9, stk. 7 verður “teimum 34 vikunum, sum foreldrini kunnu býta sínámillum, sbrt. stk. 2” broytt til “teimum 4 vikunum faðirin ella sammóðirin hevur rætt til sbrt. § 1, stk. 4.
3. Yvirskriftin yvir § 10 verður orðað soleiðis:

*“Ættleiðing og fyribils staðseting”*

1. Í § 10, stk. 3., 2. pkt. verður “4 vikur” broytt til “8 vikur”.
2. Í § 10 verður sum nýtt stk. 4 sett:

*“Stk. 4.* Tá ið foreldur, ættleiða 2 ella fleiri børn, sum eru fødd undir sama barnsburði, verða 28 vikur lagdar afturat teimum 4 vikunum, ið foreldrini hava rætt til sbrt. § 1, stk. 4.”

Stk. 4 verður eftir hetta stk. 5.

1. § 11 verður orðað soleiðis:

“**§ 11.** Løntakarar, ið fáa barn fyribils staðsett § 39 a í løgtingslóg um ættleiðing, hava rætt til barsilspening eftir somu fortreytum, sum foreldur, ið ættleiða barn hava rætt til sbrt. § 10.
*Stk. 2*. Gevur familjufyrisitingin loyvi til ættleiðing, fáa foreldrini rætt til barsilspening eftir § 10.”

1. Í § 13 verður sum nýtt stk. 3 sett:

“*Stk. 3*. Hámarksupphæddin fyri barsilspening sbrt. stk. 1 verður javnað tann 1. januar á hvørjum árið við javningarprosentinum sbrt. løgtingslóg um javningarprosent til almannaveitingar.”

**§ 2**

*Stk. 1* Henda løgtingslóg kemur í gildi dagin eftir at hon er kunngjørd, og er galdandi fyri foreldur at børnum, fødd ella ættleidd eftir, at løgtingslógin er komin í gildi, samanber tó við stk. 2.
*Stk. 2.* Ásetingarnar í §§ 2a, 3, stk. 3, 6, 7, stk. 2, 8, stk. 1, 13, stk. 3, 14 og 21, stk. 1 koma í gildi 1. januar 2025.

**Kapittul 1. Almennar viðmerkingar**

**1.1. Orsakir til uppskotið**

Í sambandi við arbeiðið at endurskoða barsilslógina, verður skotið upp at betra um fleiri viðurskiftir í barsilslógini.

*Javning av hámarkinum fyri barsilspening:*

Í seinastu lógarbroyting av barsilslógini (lóg nr. 43 frá 2024), var eitt av endamálunum at tryggja at hámarkið fyri barsilspening betri samsvarar við fíggjarligu broytingarnar í samfelagnum. Hámarkið varð hækkað við 5.000 kr., úr 25.000 kr. til 30.000 kr. Ynskiligt er nú, at hámarkið hækkar samsvarandi lønarlagnum og prísgongdini í samfelagnum.

*Eyka vikur til ættleiðingarforeldur at nýta samstundis:*

Ein ættleiðing er ein stór broyting, bæði fyri foreldur og barn. Ættleidd børn hava mangan størri tørv fyri umsorgan enn onnur børn. Av hesi orsøk hava foreldur, ið ættleiða barn, tørv á at fáa fleiri vikur í barsilsfarloyvi at nýta samstundis, soleiðis at tey fáa verið um barnið ta fyrstu tíðina.

*Barsilsfarloyvi til foreldur at fleirburum:*

Foreldur, sum fáa fleirburar eru undir einum stórum trýsti. Tað mesta av tíðini er annað av foreldrunum einsamalt við 2 ella fleiri børnum.

Foreldrini hava sambært galdandi lóggávu rætt til barsilsfarloyvi samstundis í 4 vikur. Hetta bøtir ikki um tørvin hjá hesum familjum. Tann av foreldrunum, sum er heima við barninum hevur ikki altíð møguleika at vera um bæði børnini í senn. Børnini skulu alla tíðina deilast um uppmerksemi frá tí eina foreldrinum, sum er heima við børnunum. Hetta kann ávirka menningina hjá børnunum, og eisini samvitskuna og sálarligu heilsuna hjá tí av foreldrunum, sum er heima saman við børnunum.

*Leingja barsilsfarloyvið, tá ið barn verður innlagt*

Tá ið eitt barn verður innlagt á sjúkrahúsið, styttist tíðin, har foreldrini kunnu vera í barsilsfarloyvi heima saman við barninum. Vanliga hava annað ella bæði foreldur, sambært løgtingslóg um dagpening vegna sjúku, rætt til dagpening, tá ið tey av lækna eru mett at vera um barnið, vegna álvarsliga sjúku. Henda rætt hava foreldur ikki, ímeðan tey hava rætt til barsil.

*Fyribils staðseting:*

Løgmálaráðið hevur lagt fram uppskot um at broyta løgtingslóg um ættleiðing og løgtingslóg um foreldramyndugleika og samveru. Ein av broytingunum í uppskotinum, er ein nýggj áseting um fyribils staðseting av einum barni. Ásetingin sigur, at tá Familjufyrisitingin hevur tikið avgerð sbrt. § 11 í løgtingslóg um ættleiðing, um at barn skal ættleiðast uttan samtykki eftir sbrt. § 10, stk. 1-2 í ættleiðingarlógini, verður barnið fyribils staðsett hjá tí umsøkjara, sum barnið er ávíst til við atliti at ættleiðing. Fyribils staðsetingin steðgar, tá ið Familjufyrisitingin gevur loyvi til ættleiðing, ella rætturin avger, at avgerðin hjá Familjufyrisitingini um ættleiðing verður sett úr gildi, og kærufreistin er farin.

Í hesum sambandi hevur Løgmálaráðið heitt á Umhvørvismálaráðið um at meta um, hvørt tilsvarandi broytingar eiga at verða gjørdar í barsilslógini.

Umhvørvismálaráðið metir tað vera neyðugt við einari broyting, sum gevur umsøkjarum rætt til barsil í sambandi við fyribils staðseting av barni, soleiðis at umsøkjararnir hava møguleika at vera um barnið ta fyrstu tíðina.

**1.2. Galdandi lóggáva**

*Javning av hámarkinum fyri barsilspening:*

Støddin av barsilspeningi verður roknað út frá miðal mánaðarligu A-inntøkuni teir seinastu 12 mánaðirnir fyri fráveruna. Barsilspeningurin er 100% av hesum útrokningargrundarlagnum, tó er eitt hámark á 30.000 kr. um mánaðin. Hetta hámarkið var fyri stuttari tíð síðan hækkað úr 25.000 kr. til 30.000 kr. við lógarbroyting av barsilslógini.

*Eyka vikur til ættleiðingarforeldur at nýta samstundis:*

Foreldur, ið ættleiða barn hava rætt til barsilsfarloyvi samstundis í 4 vikur.

*Barsilsfarloyvi til foreldur at fleirburum:*

Foreldur, ið fáa 2 ella fleiri børn undir sama barnsburði, fáa 4 vikur eyka í barsil, sum verða lagdar afturat teimum 34 vikunum, sum foreldrini kunnu býta sínámillum. Ongar serreglur eru viðvíkjandi barsilsfarloyvi, sum kann haldast samstundis.

Barsilslógin hevur onga áseting um rættin hjá ættleiðandi foreldrum at fáa longri barsil í sambandi við ættleiðing av 2 ella fleiri børnum, fødd undir sama barnsburði.

*Leingja barsilsfarloyvið, tá ið barn verður innlagt*

Um barn verður innlagt á sjúkrahús í barsilstíðarskeiðinum, hava foreldur ikki møguleika at leingja barsilsfarloyvi.

*Fyribils staðseting:*

Uppskotið hjá Løgmálaráðnum um broyting av løgtingslóg um ættleiðing er ikki samtykt enn. Sostatt er eingin lóggáva á økinum. Verður uppskotið hjá Løgmálaráðnum samtykt, kann eitt barn verða fyribils staðsett hjá umsøkjaranum, sum barnið er ávíst til við ættleiðing, áðrenn Familjufyrisitingin tekur avgerð um ættleiðing, ella rætturin avger, at avgerðin hjá Familjufyrisitingini um ættleiðing verður sett úr gildi, og kærufreistin er farin.

Av tí, at hetta er eitt nýtt økið, eru ongar reglur galdandi viðvíkjandi barsil til umsøkjara, sum fær barn fyribils staðsett í sambandi við ættleiðing.

**1.3. Endamálið við uppskotinum**

*Javning av hámarkinum fyri barsilspening:*

Endamálið við at javna hámarkið fyri barsilspening hvørt ár er, at hámarkið fyri barsilspening skal samsvara við prís- og lønarvøksturin. Broytingin hevur við sær, at hámarkið fyri barsilspening ikki fer at standa í stað.

*Eyka vikur til ættleiðingarforeldur at nýta samstundis:*

Foreldur, ið ættleiða barn, skulu hava betri møguleika at hjálpa barninum at fella til rættis í nýggja heiminum fyrstu tíðina. Tey hava tí tørv á at kunna halda barsil samstundis í eitt longri tíðarskeið enn 4 vikur. Av hesi orsøk fáa foreldur, ið ættleiða barn, rætt til barsil samstundis í 4 vikur afturat, t.v.s. í 8 vikur tilsamans.

*Barsilsfarloyvi til foreldur at fleirburum:*

Endamálið við hesum uppskotinum er, at geva foreldrum, sum fáa fleirburar, møguleika fyri at vera í barsilsfarloyvi samstundis í eitt longri tíðarskeið, ímeðan børnini eru lítil og krevja serliga umsorgan. Við broytingini fáa foreldur at fleirburum 14 vikur afturat í barsil í part. Foreldrini kunnu lata part av ella allar 14 vikurnar til hitt av foreldrunum. Hesar vikurnar kunnu foreldrini nýta, ímeðan annar av foreldrunum eisini er í barsil.

Broytingin er við til at betra um trivnaðin hjá hesum familjum. Byrðan lættist munandi, tí at nú kunnu bæði foreldrini vera um børnini samstundis í eitt longri tíðarskeið. Tað verður eisini lættari hjá foreldrunum at geva børnunum ta umsorgan teimum tørva, tá ið bæði eru um børnini.

Einlig foreldur, sum fáa fleirburar, standa ofta í einari enn verri støðu enn sambúgvarir ella hjúnafelagar, ið fáa fleirburar. Tí kunnu tey við umsókn, geva einum umsorganarpersóni upp til 28 vikur í barsilsfarloyvi at nýta samstundis ímeðan viðkomandi sjálvur er í barsil.

*Leinjga barsilsfarloyvi, tá ið barn verður innlagt*

Nøkur foreldur brúka part av teirra barsilsfarloyvi á sjúkrahúsinum, meðan tey eru innløgd við barni teirra. Broytingin skal geva foreldrum betri sømdir í sambandi við barsilsfarloyvi, tá ið tey verða innløgd við barni teirra á sjúkrahúsið tær fyrstu 50 vikurnar eftir barnsburð ella 54 vikur eftir móttøku. Uppskotið gevur foreldrum møguleika at leingja barsilsfarloyvið, tá ið tað av lækna verður mett, at annað ella bæði mugu vera um barnið í sambandi við innleggjan á sjúkrahús, tó í minsta lagi 2 vikur og í mesta lagi 3 mánaðir.

*Fyribils staðseting:*

Tað kann vera rættiliga umfatandi fyri eitt barn at verða staðsett í einum nýggjum heimi, hjá nýggjum umsorganarpersónum. Tað er tískil neyðugt at umsøkjarir fær rætt til barsil eftir somu fortreytum sum foreldur, ið ættleiða barn. Broytingin gevur umsøkjarum møguleika at vera um barnið ta fyrstu tíðina.

**1.4. Samandráttur av nýskipanini við uppskotinum**

Við broytingini verður hámarkið fyri barsilspening prístalsjavnað tann 1. januar á hvørjum árið. Javnað verður árliga við miðaltalinum av prís- og lønarvøkstrinum undanfarna árið. Javningarprosentið verður útroknað eftir sama leistið sum í løgtingslóg um javningarprosent til almannaveitingar. Broytingin tryggjar, at hægsta útjgald úr barsilsskipanini samsvarar við prís- og lønarvøksturin.

Foreldur, sum ættleiða barn, fáa rætt til barsilsfarloyvi samstundis í 4 vikur afturat teimum 4 vikunum sambært galdandi lóggávu. Tey fáa hervið rætt til barsilsfarloyvi samstundis í 8 vikur.

Broytingin gevur foreldrum, ið fáa fleirburar, rætt til fleiri vikur í barsilsfarloyvi samstundis. Hesi foreldur fáa rætt til barsil 14 vikur eyka í part. Foreldrini kunnu lata part av ella allar 14 vikurnar til hitt av foreldrunum. Hesar vikurnar kunnu foreldrini nýta, ímeðan annar av foreldrunum eisini er í barsil.

Einlig foreldur, sum fáa fleirburar, fáa, eftir umsókn, rætt til at geva einum umsorganarpersóni barsilsfarloyvið upp til 28 vikur, sum viðkomandi kann nýta, ímeðan foreldrið er í barsilsfarloyvi við barninum.

Foreldur, hvørs barn verður innlagt á sjúkrahús innan 50 vikur eftir barnsburð ella 54 vikur eftir móttøku, fáa møguleika at leingja barsilsfarloyvið, við tí tíðarskeiðinum barnið er innlagt. Barsilsfarloyvið kann í minsta lagi leinjgast í 2 vikur og í mesta lagi 3 mánaðir.

Umsøkjarar, sum fáa barn fyribils staðsett, fáa rætt til barsilsfarloyvi eftir somu fortreytum, sum foreldur, ið ættleiða barn hava rætt til. Tíðarskeiðið fyri barsilsfarloyvi til umsøkjarar, sum fáa barn fyribils staðsett, er frá tí, at barnið verður fyribils staðsett hjá umsøkjara, til fyribils staðsetingin steðgar. Fyribils staðsetingin steðgar, tá ið Familjufyrisitingin gevur loyvi til ættleiðing, ella rætturin avger, at avgerðin hjá Familjufyrisitingini um ættleiðing verður sett úr gildi, og kærufreistin er farin. Barsilsfarloyvið eftir hesari reglu kann tó ikki vera longur enn 56 vikur.

Tá ið Familjufyrisitingin gevur umsøkjarunum loyvi til at ættleiða fyribils staðsetta barnið, eru tey ikki umsøkjarar longur, men ættleiðandi foreldur. Umsøkjarirnir fáa tá rætt til barsil eftir reglunum um barsils til ættleiðingarforeldur. Eftir loyvi eg givið til at ættleiða barnið, verður tíðarskeiðið har viðkomandi var í barsilsfarloyvi í sambandi við fyribils staðseting av barninum, talt við í nýggja barsilsfarloyvið sum ættleiðingar foreldur.

**1.5. Ummæli og ummælisskjal**

Uppskotið er lagt á almenna hoyringsportalin og á heimasíðuna hjá Umhvørvismálaráðnum til almenna hoyring.

Uppskotið er sent beinleiðis til ummælis hjá:

* Aðalráðunum
* Akademikarafelagnum (AKF)
* Almannaverkinum
* ALS
* Amnesty Føroya Deild
* Arbeiðsmarknaðareftirlønargrunninum
* Barnabata
* Barnana Umboðsmanninum
* Barnaverndarstovu Føroya
* Barsilsskipanini
* Betri Pensjón
* Búskapar – og Løgfrøðingafelag Føroya
* Dátueftirlitinum
* Eftirlønargrunni Løntakaranna
* Familjufyrisitingini
* Felagnum Føroyskir Sálarfrøðingar
* Føroya Arbeiðarafelag
* Føroya Arbeiðsgevarafelag
* Føroya Kærustovni
* Fosturforeldrafelagnum
* Havnar Arbeiðarafelag
* Havnar Arbeiðskvinnufelag
* Heilsurøktarafelagnum
* Heilsutrygd (Gigni)
* Javnstøðunevndini
* Kommunufelagnum
* Kommunala arbeiðsgevarafelagnum
* Landsfelag Pensjónista
* Lív
* Ljósmøðrafelag Føroya
* Samtak
* Samverk
* Starvsfelagnum
* TAKS
* Ættleiðingarfelagnum

Tá ið ummælisfreistin var úti, vóru viðmerkingar komnar frá ....

**Kapittul 2. Avleiðingarnar av uppskotinum**

**2.1. Fíggjarligar avleiðingar fyri land og kommunur**

*Barsilsskipanin*

Javningarprosentið fyri hámarkið av barsilspeningi verður útroknað sum miðaltalið av prosentvísu broytingini í lønarkarminum og prosentvísu broytingini í brúkaraprístalinum. Tað er beinleiðis samanhangur millum broytingar í lønarkarminum og prosentvísa barsilsgjaldið. Tað verður tí ikki mett, at tað er neyðugt at broyta prosentvísa barsilsgjaldið á 0,86%.

Talið av fleirburum, sum eru føddir seinastu árini liggur millum 3 og 11. Hetta svarar til eitt árligt miðaltal á uml. 7 fleirburar. Tað vil siga, at tað eru umleið 7 foreldur, sum árliga fáa 28 vikur eyka í barsilspeningi. Hægsta vikuliga útgjaldið úr Barsilsskipanini er 7.500 kr. Um øll 7 fleirbura foreldrini fáa hægsta vikuliga útgjald í 28 vikur, kemur hetta at kosta Barsilsskipanini 1,47 mió. kr. Tað er sannlíkt, at øll foreldur at fleirburum ikki fáa hægsta útgjald úr Barsilsskipanini, tí er tað hugsandi, at broytingin kemur at kosta minni.

Broytingin gevur foreldrum, sum ættleiða barn 4 vikur eyka í barsilspeningi. Seinastu 10 árini hevur talið av foreldrum, sum eru í barsilsfarloyvi við ættleiddum barnið ligið millum 0 og 4. Hetta svarar til eitt miðaltal á uml. 2 um árið. Um hesi 2 fáa hægsta útgjald á 30.000 kr., kemur ein slík broyting at kosta Barsilsskipanini 720.000 kr. árliga. Tað er sannlíkt, at øll foreldur, sum ættleiða barn ikki fáa hægsta útgjald úr Barsilsskipanini, tí er tað hugsandi, at broytingin kemur at kosta minni.

Tað fær fíggjarligar avleiðingar fyri Barsilsskipanina, um foreldur velja at leingja barsilsfarloyvi. Barsilsskipanin skal rinda barsilspening til foreldur ímeðan tey leinjga barsilsfarloyvi. Barsilsfarloyvið kann í mesta lagi leingjast í 3 mánaðir. Uppskotið elvir sostatt ikki til stórar fíggjarligar avleiðingar.

Tað er óvist, hvør ávirkanin av broytingini verður viðvíkjandi fyribils staðseting av barni. Talan er um eitt nýtt hugtak, og sostatt er óvist, hvussu nógv børn verða fyribils staðsett. Tað verður tó ikki mett, at talið av børnum, sum veðra fyribils staðsett, er stórt. Væntandi er sostatt, at broytingin ikki fer at kosta nógv fyri Barsilsskipanina.

*Almennir arbeiðsgevarar*

Arbeiðsgevarar, sum rinda løn til løntakarar, ímeðan teir eru í barsilsfarloyvi, fáa endurrindað tann barsilspeningin, sum løntakarin hevði havt rætt til, um viðkomandi ikki fekk løn í sambandi við barsilsfarloyvi. Lógaruppskotið hevur við sær, at teir arbeiðsgevarar, sum rinda løn í sambandi við barsilsfarloyvi, kunnu fáa endurrindað upp til hámarkið um mánaðin frá Barsilsskipanini í mun til 30.000 kr., sum støðan er nú.

Uppskotið, um at geva foreldrum rætt til at leingja barsilsfarloyvið, tá ið barn teirra verður innlagt á sjúkrahús, elvir til avleiðingar fyri almennar arbeiðsgevarar. Vanliga tá ið eitt starvsfólk er í barsilsfarloyvi, er arbeiðsgevari greiður yvir, hvussu leingi viðkomandi verður burtur frá arbeiðsplássinum. Um starvsfólkið harafturímótir leingir barsilsfarloyvið hjá sær, er tað ikki heilt greitt, nær starvsfólkið kemur aftur til arbeiðis.

**2.2. Umsitingarligar avleiðingar fyri land og kommunur**

Hámarkið fyri barsilspening verður javnað tann 1. januar á hvørjum árið við javningarprosentinum, ið verður ásett í kunngerð við heimild í løgtingslógnr. 64 frá 30. apríl 2018 um javningarprosent til almannaveitingar. Tað eru sostatt ongar umsitingarligar avleiðingar av, at áseta javningarprosent hvørt árið. Broytingin fær tó avleiðingar fyri Barsilsskipanina, sum hvørt ár skal javna barsilspeningin við javningarprosentinum.

Tær 4 vikurnar, sum foreldur, ið ættleiða fáa afturat, og tær 28 vikurnar, sum foreldur at fleirburum fáa afturat, fáa umsitingarligar avleiðingar fyri Barsilsskipanina. Hesar broytingar skulu setast inn í kt-skipanina hjá Barsilsskipanini.

Møguleikin hjá foreldrum at leingja barsilsfarloyvið, tá ið barnið verður innlagt á sjúkrahúsið, fer at elva til umsitingarligar avleiðingar fyri Barsilsskipanina. Tað er sett eitt minsta mark á 2 vikur fyri at tryggja, at foreldur ikki senda Barsilsskipanini fráboðanir um at leingja barsilsfarloyvið í styttri tíðarskeið. Hugsandi er, at broytingin annars verður óneyðuga tung at umsita, um skipanin fær fleiri fráboðanar um styttri tíðarskeið.

Barsilsskipanin skal veita barsil til umsøkjarar, sum hava barn fyribils staðsett. Hesi hava rætt til barsil eftir somu fortreytum, sum foreldur, ið ættleiða barn. Talan er tí ikki um nakra umsitingarliga broyting, men bert um nøkur fólk afturat, sum skulu í barsil. Um Familjufyrisitingin gevur umsøkjara loyvi til at ættleiða barnið, tá ið viðkomandi er í barsilsfarloyvi eftir reglunum um fyribils staðseting fær viðkomandi frameftir rætt til barsilsfarloyvi eftir reglunum fyri ættleiðandi foreldur. Bæði barsilsfarloyvini eru eins, og tí er talan bert um eina formella broyting fyri Barsilsskipanina.

**2.3. Avleiðingar fyri vinnuna**

*Barsilspeningur*

Lógaruppskotið hevur við sær, at teir arbeiðsgevarar, sum rinda løn í sambandi við barsilsfarloyvi, kunnu fáa endurrindað upp til hámarkið um mánaðin frá Barsilsskipanini í mun til 30.000 kr., sum støðan er nú. Lógaruppskotið hevur fyrimun við sær fyri teir arbeiðsgevarar, ið rinda omanfyri 30.000 kr. um mánaðin í løn til starvsfólk, ið fara í barsilsfarloyvi.

*Leingja barsilsfarloyvið*

Uppskotið, um at geva foreldrum rætt til at leingja barsilsfarloyvið, tá ið barn teirra verður innlagt á sjúkrahús, elvir til avleiðingar fyri vinnuna. Vanliga, tá ið eitt starvsfólk er í barsilsfarloyvi, fær arbeiðsgevari 8 vikur eftir barnsburð fráboðan um, hvussu leingi viðkomandi verður burtur frá arbeiðsplássinum. Um starvsfólkið harafturímóti leingir barsilsfarloyvið hjá sær, er tað ikki heilt greitt, nær starvsfólkið kemur aftur til arbeiðis.

**2.4. Avleiðingar fyri umhvørvið**

Lógaruppskotið hevur ongar avleiðingar fyri umhvørvið.

**2.5. Avleiðingar fyri serstøk øki í landinum**

Lógaruppskotið hevur ongar avleiðingar fyri serstøk økið í landinum.

**2.6. Avleiðingar fyri ávísar samfelagsbólkar ella felagsskapir**

*Løntakarar*

Lógaruppskotið hevur fíggjarligar avleiðingar fyri løntakararnar í Føroyum. Teir løntakarar, ið fara í barsilsfarloyvi, kunnu við hesum lógaruppskotinum fáa upp til árliga hámarkið í barsilspeningi um mánaðin, umframt eftirlønargjaldið. Javningin av hámarkinum fer væntandi at elva til, at hámarkið fyri barsilspening veksur árliga. Hetta ger sostatt, at løntakarar, sum hava eina mánaðarløn, sum er omanfyri 30.000 kr. fáa eitt útgjald úr Barsilsskipanini, sum er tættari uppá vanligu inntøkuna hjá viðkomandi. Javningin fer ongantíð at hava negativar avleiðingar fyri løntakarar, tí at tey árini javningarprosentið er minni enn null, verður tað sett til null, soleiðis at hámarkið aldrin lækkar.

*Foreldur at fleirburum*

Foreldur at fleirburum fáa rætt til barsilsfarloyvi og barsilspening í 14 vikur afturat í part. Foreldrini kunnu lata part av ella allar 14 vikurnar til hitt av foreldrunum. Hesar vikurnar kunnu foreldrini nýta, ímeðan hitt av foreldrunum eisini er í barsil.

*Foreldur, sum verða innløgd við barnið teirra*

Foreldur, sum verða innløgd á sjúkrahúsið við barnið teirra hava rætt til at leingja barsilsfarloyvið, ímeðan barnið er innlagt. Farloyvið kann leingjast í minsta lagi 2 vikur og í mesta lagi 3 mánaðir.

*Umsøkjarar, ið fáa barn fyribils staðsett*

Umsøkjarar, ið fáa barn fyribils staðsett, fáa rætt til barsil eftir somu ásetingum sum foreldur, ið ættleiða barn.

**2.7. Millumtjóðasáttmálar á økinum**

Lógaruppskotið hevur onga ávirkan á millumtjóðasáttmálar á økinum.

**2.8. Tvørgangandi millumtjóðasáttmálar**

Uppskotið er ikki í andsøgn við Hoyvíkssáttmálan, Evropeiska mannarættindasáttmálan (EMRS) ella Sáttmála Sameindu Tjóða hjá einstaklingum, ið bera brek.

**2.9. Markaforðingar**

Lógaruppskotið elvir ikki til markaforðingar.

**2.10. Revsing, fyrisitingarligar sektir, pantiheimildir ella onnur størri inntriv**

Lógaruppskotið hevur ongar ásetingar um revsing, fyrisitingarligar sektir ella pantiheimildir, og lógaruppskotið ger ikki onnur størri inntriv í rættindi hjá fólki.

**2.11. Skattir og avgjøld**

Mett verður, at verandi inngjøld í Barsilsgrunnin eru nøktandi til at fíggja ta øking í útgjaldi, sum lógaruppskotið hevur við sær. Barsilsgjaldið verður tí óbroytt. Víst verður til pkt. 2.1. omanfyri.

**2.12. Gjøld**

Lógaruppskotið broytir ikki barsilsgjaldið. Víst verður til pkt. 2.1. omanfyri.

**2.13. Áleggur lógaruppskotið likamligum ella løgfrøðiligum persónum skyldur?**

Lógaruppskotið leggur ikki skyldur á likamligar ella løgfrøðiligar persónar, so sum upplýsingarskyldu, skrásetingarskyldu ella krøv um loyvi.

**2.14. Leggur lógaruppskotið heimildir til landsstýrismannin, ein stovn undir landsstýrinum ella til kommunur?**

Lógaruppskotið leggur ikki heimild til landsstýrisfólkið, ein annan enn landsstýrisfólkið ella til kommunur.

**2.15. Gevur lógaruppskotið almennum myndugleikum atgongd til privata ogn?**

Lógaruppskotið gevur ikki almennum myndugleikum atgongd til privata ogn.

**2.16. Hevur lógaruppskotið aðrar avleiðingar?**

Lógaruppskotið hevur ikki aðrar avleiðingar enn tær, sum eru nevndar omanfyri.

**2.17. Talvan: Yvirlit yvir avleiðingarnar av lógaruppskotinum**

|  |  |  |  |  |  |
| --- | --- | --- | --- | --- | --- |
|  | Fyri landið ella landsmyndug-leikar | Fyri kommunalar myndugleikar | Fyri pláss ella øki í landinum | Fyri ávísar samfelags-bólkar ella felagsskapir | Fyri vinnuna |
| Fíggjarligar ella búskaparligar avleiðingar | Ja | Ja | Nei | Ja  | Ja |
| Umsitingarligar avleiðingar | Ja | Ja | Nei | Nei | Nei |
| Umhvørvisligar avleiðingar | Nei | Nei | Nei | Nei | Nei |
| Avleiðingar í mun til altjóða avtalur og reglur | Nei | Nei | Nei | Nei | Nei |
| Sosialar avleiðingar |  | Nei | Nei |  |

**Kapittul 3. Serligar viðmerkingar**

**3.1. Viðmerkingar til ta einstøku greinina**

**Til § 1**

**Nr. 1**

Broytingin gevur foreldrum, ið ættleiða barn, rætt til barsilsfarloyvi samstundis í 4 vikur afturat, t.v.s. tey fáa 8 vikur í barsilsfarloyvi, sum tey kunnu nýta samstundis.

Ein ættleiðing kann vera ein umfatandi broyting fyri foreldur og barn. Sálarligar fylgjur er ein vansi fyri mong ættleidd børn. Hesi børn hava tí mangan størri tørv fyri umsorgan enn onnur børn. Við at geva foreldrunum hesar 4 vikurnar eyka í barsilsfarloyvi at nýta samstundis, fáa foreldrini betri møguleika at vera um barnið fyrstu tíðina.

**Nr. 2**

Talan er um eina tekniska broyting, har yvirskriftin passar til innhaldið í tilhoyrandi ásetingum.

**Nr. 3**

Verður broytingaruppskotið hjá Løgmálaráðnum samtykt, verður barn, sum skal ættleiðast uttan samtykki, fyribils staðsett hjá tí umsøkjarunum, sum barnið er ávíst til við ættleiðing.

Við hesari broyting fáa umsøkjarar, sum fáa barn fyribils staðsett, rætt til barsilsfarloyvi eftir somu fortreytum, sum foreldur, ið ættleiða barn hava rætt til. Tíðarskeiðið fyri barsilsfarloyvi til umsøkjarar, sum fáa barn fyribils staðsett, er frá tí, at barnið verður fyribils staðsett hjá umsøkjara, til fyribils staðsetingin steðgar. Fyribils staðsetingin steðgar, tá ið Familjufyrisitingin gevur loyvi til ættleiðing, ella rætturin avger, at avgerðin hjá Familjufyrisitingini um ættleiðing verður sett úr gildi, og kærufreistin er farin. Barsilsfarloyvið eftir hesari reglu kann tó ikki vera longur enn 56 vikur.

Tá ið Familjufyrisitingin gevur umsøkjarunum loyvi til at ættleiða fyribils staðsetta barnið, eru tey ikki umsøkjarar longur, men ættleiðandi foreldur. Tað verður tí skotið upp, at umsøkjararnir tá fáa rætt til barsil eftir reglunum um barsil til ættleiðandi foreldur. Eftir loyvi eg givið til at ættleiða barnið, verður tíðarskeiðið har viðkomandi var í barsilsfarloyvi í sambandi við fyribils staðseting av barninum, talt við í nýggja barsilsfarloyvið sum ættleiðandi foreldur.

**Nr. 4**

Talan er um eina tekniska broyting, har víst verður til røttu áseting.

**Nr. 5**

*Til § 3 a*

Broytingin gevur foreldrum møguleika til at leinjga barsilsfarloyvið ímeðan tey eru innløgd við barni teirra. Fyri at kunna leingja barsilsfarloyvið eftir hesari reglu, er tað ein treyt, at barnið er innlagt á sjúkrahúsið ella er heima við opnari innlegging. Foreldrini skulu eisini hava eina læknaváttan uppá innleggingina, sum tey skulu leggja afturat umsóknini til Barsilsskipanina.

Ætlanin við broytingini er, at foreldur skulu kunna leingja barsilsfarloyvið, um barn teirra verður innlagt vegna álvarsamar sjúkur. Tað verður tískil sett eitt minsta mark á 2 vikur, sum merkir, at foreldur bert kunnu leinjga farloyvi, um barnið hevur verið innlagt í 2 vikur ella meir. Hugsandi er, at broytingin annars verður óneyðuga tung hjá Barsilsskipanini at umsita, um skipanin fær fleiri fráboðanar um styttri tíðarskeið.

Tað kann hava keðiligar avleiðingar, um foreldrini eru ov leingi burtur frá arbeiðsmarknaðinum. Av hesari orsøk verður sett eitt hægsta mark fyri, hvussu leingi fólk kunnu leingja barsilsfarloyvið. Hetta markið er 3 mánaðir tilsamans.

Um barnið, sum verður innlagt, verður føtt áðrenn viku 32, fáa foreldrini framvegis rætt til 8 vikur eyka í barsilsfarloyvi, sí tó broyting í pkt. 11, har tær 8 vikurnar verða fluttar til faðir ella sammóðir at nýta samstundis sum mamman.

*Til § 3 b*

Við broytingini fáa foreldur, ið fáa 2 ella fleiri børn undir sama barnsburði, rætt til barsilsfarloyvi í 14 vikur afturat í part. Foreldrini kunnu lata part av ella allar 14 vikurnar til hitt av foreldrunum. Hesar vikurnar kunnu foreldrini nýta, ímeðan annar av foreldrunum eisini er í barsil. Tað er ein treyt, at vikurnar verða nýttar 52 vikur eftir barnsburð, tí at endamálið við regluni, er at geva foreldrum møguleika at vera um børnini samstundis meðan tey eru lítil.

Eitt foreldur kann í mesta lagi vera í barsilsfarloyvi í 52 vikur tilsamans. Foreldrini mugu tí býta vikurnar sínámillum, soleiðis at hvørgan teirra fer uppum hetta mark. Fer annað av foreldrunum uppum 52 vikur, fella eftirstandandi vikurnar burtur.

Einlig foreldur, sum fáa 2 ella fleiri børn undir sama barnsburði, kunnu við umsókn, geva einum umsorganarpersóni upp til 28 vikur í barsilsfarloyvi, ímeðan viðkomandi sjálv/ur er í barsilsfarloyvi.

*Til §3 c*

Við broytingini fáa foreldur, ið ættleiða 2 ella fleiri børn, sum eru fødd undir sama barnsburði,

rætt til barsilsfarloyvi í 14 vikur afturat í part. Foreldrini kunnu lata part av ella allar 14 vikurnar til annað av foreldrunum. Hesar vikurnar kunnu foreldrini nýta, ímeðan annar av foreldrunum eisini er í barsil. Tað er ein treyt, at vikurnar verða nýttar 56 vikur eftir móttøku, tí at endamálið við regluni, er at geva foreldrum møguleika at vera um børnini í senn fyrstu tíðina.

Eitt foreldur kann í mesta lagi vera í barsilsfarloyvi í 56 vikur tilsamans. Foreldrini mugu tí býta vikurnar sínámillum, soleiðis at hvørgan teirra fer uppum hetta mark. Fer annað av foreldrunum uppum 56 vikur, fella eftirstandandi vikurnar burtur.

Einlig foreldur, sum ættleiða 2 ella fleiri børn, sum eru fødd undir sama barnsburði, kunnu við umsókn, geva einum umsorganarpersóni upp til 28 vikur í barsilsfarloyvi, ímeðan viðkomandi sjálv/ur er í barsilsfarloyvi.

**Nr. 6**

Foreldur, ið fáa 2 ella fleiri børn undir sama barnsburði, fáa rætt til barsilspening í 14 vikur afturat í part. Foreldrini kunnu lata part av ella allar 14 vikurnar til hitt av foreldrunum. Foreldrini hava rætt til barsilspening, ímeðan hin eisini móttekur barsilspening.

Einlig foreldur, sum fáa 2 ella fleiri børn undir sama barnsburði, kunnu við umsókn, geva einum umsorganarpersóni upp til 28 vikur í barsilspeningi, ímeðan viðkomandi sjálv/ur móttekur barsilspening.

**Nr. 7**

Foreldur, ið eiga barn áðrenn viku 32 hava tørv á at vera saman um barnið í eitt longri tíðarskeið. Tí verður ásetingin broytt soleiðis, at tær 8 vikurnar, sum eru lagdar afturat teimum 34 vikunum foreldur kunnu býta sínámillum, tá ið barn verður føtt áðrenn viku 32, verða lagdar til faðir ella sammóðir. Endamálið við hesari broytingini er at geva hesum foreldrum rætt til longri barsilsfarloyvi, sum tey kunnu halda samstundis.

**Nr. 8**

Talan er um eina tekniska broyting, har yvirskriftin passar til innhaldið í tilhoyrandi ásetingum.

**Nr. 9**

Broytingin gevur foreldrum, ið ættleiða barn, rætt til barsilspening samstundis í 4 vikur afturat, t.v.s. tey fáa rætt til barsilspening í 8 vikur samstundis.

**Nr. 10**

Foreldur, ið ættleiða 2 ella fleiri børn, sum eru fødd undir sama barnsburði, fáa rætt til barsilspening í 14 vikur afturat í part. Foreldrini kunnu lata part av ella allar 14 vikurnar til hitt av foreldrunum. Foreldrini hava rætt til barsilspening, ímeðan hin móttekur barsilspening.

Einlig foreldur, sum ættleiða 2 ella fleiri børn, sum eru fødd undir sama barnsburði, kunnu við umsókn, geva einum umsorganarpersóni upp til 28 vikur í barsilspeningi, ímeðan viðkomandi sjálv/ur móttekur barsilspening.

**Nr. 11**

Broytingin gevur umsøkjara við fyribils staðsettum barni rætt til barsilspening eftir somu fortreytum, sum foreldur, ið ættleiða barn hava rætt til. Umsøkjari hevur rætt til barsilspening frá, tí degi barnið verður fyribils staðsett og til avgerð verður tikin um ættleiðing, tó ikki longur enn 52 vikur.

**Nr. 12**

Hámarkið fyri barsilspening verður javnað tann 1. januar á hvørjum árið við javningarprosentinum, ið verður ásett í kunngerð við heimild í løgtingslógnr. 64 frá 30. apríl 2018 um javningarprosent til almannaveitingar.

Javningarprosentið verður útroknað sum miðaltalið av: 1) prosentvísu broytingini í lønarsáttmálanum hjá Fríggjarmálaráðnum, og 2) prosentvísu broytingini av brúkaraprístalinum.

Javningarprosentið fyri 2024 er 3,8%.

Ásetingin, ið gevur landsstýrisfólkinum heimild til at hækka hámarksupphæddina við støði í lønargongdini verður strikað.

**Til § 2**

Gildiskomuáseting.

Umhvørvismálaráðið, dagfesting.

**Ingilín D. Strøm**

landsstýrisfólk

/ Pól E. Egholm

**Yvirlit yvir fylgiskjøl:**

Fylgiskjal 1: Javntekstur

Fylgiskjal 2:

Fylgiskjal 3: